b'\n_START_ARTICLE_\nBill Chadwick\n_START_SECTION_\nKariera\n_START_PARAGRAPH_\nRodil se je v New Yorku. \xc5\xbde zelo mlad je aktivno igral hokej na ledu, a je njegovo kariero prekinila po\xc5\xa1kodba o\xc4\x8desa. Ko se je preizku\xc5\xa1al za dr\xc5\xbeavno reprezentanco in dobesedno prvi\xc4\x8d postavil svoje drsalke na led, je nek strel zgre\xc5\xa1il in ga zadel v oko. Od tedaj je bil slep na eno oko. Kljub temu je posku\xc5\xa1al nadaljevati kariero, a ga je skoraj\xc5\xa1nja po\xc5\xa1kodba zdravega o\xc4\x8desa prestra\xc5\xa1ila in ga prisilila v pred\xc4\x8dasno upokojitev. Kmalu zatem ga je poklical predsednik lige EAHL Tommy Lockhart in ga prosil, naj sodi tekmo tisti ve\xc4\x8der, saj je na\xc4\x8drtovani sodnik zbolel. Dve leti kasneje je pri starosti 24 let Chadwick \xc5\xbee sodil v ligi NHL, v kateri je sodil do 1955._NEWLINE_Chadwick je najve\xc4\x8dji pe\xc4\x8dat igri pustil s tem, da je izumil ro\xc4\x8dne signale, s katerimi je \xc5\xbeelel pojasniti tudi navija\xc4\x8dem, \xc4\x8demu je kdaj zapiskal. Njegovi signali so bili jasni in za navija\xc4\x8de lahko razumljivi. Za dr\xc5\xbeanje je uvedel signal dr\xc5\xbeanja zapesti, za udarec s palico udarjanje po svoji nadlahti, za spotikanje nakazovanje rezanja noge z roko, itd. V svoji karieri ni nikomur povedal, da je na eno oko slep, in je pogosto s sarkazmom do\xc5\xbeivljal izpade igralcev, da je slep. Sodil je v vsaki kon\xc4\x8dnici lige NHL od 1939 do 1955 in do upokojitve postal vodilni sodnik s preko 1.000 tekmami, na katerih je sodil._NEWLINE_14 sezon je prebil kot hokejski analitik tako za radio kot za televizijo za NHL mo\xc5\xa1tvo New York Rangers. Od 1967 do 1972 je delal na radiu z Marvom Albertom, leta 1972 se je preselil v televizijske vode, saj je komentiral prenose tekem za televizijske hi\xc5\xa1e WOR-TV, Channel 9 in MSG Network. Njegov partner v letih 1972 in 1973 je bil Sal Marchiano, od 1973 do 1981 pa je deloval v paru z Jimom Gordonom._NEWLINE_Chadwick je bil splo\xc5\xa1no sprejet kot eden najbolj\xc5\xa1ih hokejskih sodnikov svojega \xc4\x8dasa, kar je presenetljivo, saj je bil slep na eno oko. Kot komentator Rangersev je bil znan po tem, da je pogosto moledoval, da bi branilec Rangersev Barry Beck ve\xc4\x8dkrat spro\xc5\xbeil svoj udarni strel, z besedami: "Udari plo\xc5\xa1\xc4\x8dek, Barry!" Od hokeja se je popolnoma upokojil leta 1987._NEWLINE_Leta 1964 je bil sprejet v Hokejski hram slavnih lige NHL. Sprejet je bil tudi v Ameri\xc5\xa1ki hokejski hram slavnih.'